久晴十月二十四日五日連雨程以忠來同飲
作者：方回
朝代：宋

paragraphs: 侵尋小雪初，不雨五旬餘。
深井腥泥水，荒畦槁蛀蔬。
牛災傳聚落，蛇出駭階除。
巫詫瘟神王，官虞火政疏。
淺流停碓磑，磽隴抗犁鋤。
閩粵挻兵祲，江淮斷漕渠。
訛言興委巷，穢氣集窮閭。
市藥邀珍價，僮衣類臭帤。
衰年今爾許，惡况又何歟。
脚汗眠慵洗，頭風坐畏梳。
捫多王猛虱，食謝孟嘗魚。
半世空爲吏，平生誤信書。
得閒真已幸，多懼復焉如。
田不能倉廩，家纔有室廬。
稍令逢小稔，亦足慰貧居。
驟濕生朝礎，斜飄過晚墟。
簷茅聲乍滴，檻藥色微舒。
牟麥還堪望，蝗蝻想漸祛。
良朋胥此會，憂抱與俱紓。
斗酒適酤至，烹鷄漉韭菹。